ΚΟΙΝΗ ΘΕΣΗ (ΕΚ) αριθ. 26/1999

που καθορίστηκε από τό Συμβούλιο στις 28 Ιουνίου 1999

για την έκδοση της απόφασης αριθ. .../99/ΕΚ του Ευρωπαϊκού Κοινοβουλίου και του Συμβουλίου για τη θέσπιση ενιαίου μέσου χρηματοδότησης και προγραμματισμού για την πολιτιστική συνεργασία (πρόγραμμα "Πολιτισμός 2000")

(1999/C 232/04)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 151 παράγραφος 5, πρώτη περίπτωση,

την πρόταση της Επιτροπής(1),

τη γνώμη της Επιτροπής των Περιφερειών(2),

Αποφασίζοντας σύμφωνα με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) ο πολιτισμός ενέχει μια σημαντική εγγενή αξία για όλους τους λαούς της Ευρώπης, αποτελεί καθοριστικό στοιχείο της ευρωπαϊκής ολοκλήρωσης και συμβάλλει στην επιβεβαίωση και τη ζωτικότητα του ευρωπαϊκού κοινωνικού προτύπου καθώς και στην ακτινοβολία της Κοινότητας σε διεθνή κλίμακα,

(2) ο πολιτισμός είναι ταυτόχρονα οικονομικός παράγων και συντελεστής της κοινωνικής ένταξης και της ιδιότητας του πολίτη· για τον λόγο αυτό, έχει να διαδραματίσει σημαντικό ρόλο ενόψει των νέων προκλήσεων που αντιμετωπίζει η Κοινότητα, όπως η παγκοσμιοποίηση, η κοινωνία της πληροφορίας, η κοινωνική συνοχή και η δημιουργία θέσεων απασχόλησης,

(3) λόγω της αυξανόμενης σημασίας του πολιτισμού για την ευρωπαϊκή κοινωνία και των προκλήσεων που αντιμετωπίζει η Κοινότητα στο κατώφλι του 21ου αιώνα, είναι σημαντικό να αυξηθεί η αποτελεσματικότητα και η συνοχή των κοινοτικών μέτρων στον τομέα του πολιτισμού, μέσω της θέσπισης ενός ενιαίου πλαισίου προσανατολισμού και προγραμματισμού για την περίοδο 2000-2004, δεδομένης της ανάγκης να λαμβάνεται περισσότερο υπόψη ο πολιτισμός στις άλλες κοινοτικές πολιτικές· ότι, με την απόφαση του Συμβουλίου, της 22ας Σεπτεμβρίου 1997, σχετικά με το μέλλον της ευρωπαϊκής πολιτιστικής δράσης(4), ζητείται από την Επιτροπή να υποβάλει προτάσεις για τη θέσπιση ενός ενιαίου μέσου προγραμματισμού και χρηματοδότησης, με σκοπό την εφαρμογή του άρθρου 151 της συνθήκης,

(4) η πλήρης υποστήριξη και συμμετοχή των πολιτών στην ευρωπαϊκή οικοδόμηση απαιτεί να δοθεί μεγαλύτερη έμφαση στις κοινές πολιτιστικές αξίες και ρίζες τους ως καθοριστικό στοιχείο της ταυτότητας και της ένταξής τους σε μια κοινωνία βασισμένη στην ελευθερία, τη δημοκρατία, την ανοχή και την αλληλεγγύη· και είναι αναγκαίο να υπάρξει μεγαλύτερη ισορροπία ανάμεσα στην οικονομική και την πολιτιστική συνιστώσα της Κοινότητας, ώστε οι συνιστώσες αυτές να συμπληρώνονται και να ενισχύονται αμοιβαία,

(5) η συνθήκη αναθέτει στην Ευρωπαϊκή Ένωση αρμοδιότητα να δημιουργήσει ολοένα στενότερη ένωση των λαών της Ευρώπης και να συμβάλει στην ανάπτυξη των πολιτισμών των κρατών μελών, σεβόμενη όμως την εθνική και περιφερειακή πολυμορφία τους, ενώ παράλληλα θα αναδεικνύει την κοινή πολιτιστική τους κληρονομιά· ιδιαίτερη προσοχή θα πρέπει να δοθεί στην διασφάλιση της θέσης μικρών ευρωπαϊκών πολιτισμών και λιγότερο ευρέως ομιλουμένων γλωσσών,

(6) η Κοινότητα δεσμεύεται να εργασθεί για την ανάπτυξη ενός ανοικτού και πολύμορφου κοινού πολιτιστικού χώρου για τους λαούς της Ευρώπης, που θα βασίζεται στην τήρηση της αρχής της επικουρικότητας, στη συνεργασία ανάμεσα σε όλους τους πολιτιστικούς φορείς, στη δημιουργία ενός νομοθετικού πλαισίου που θα ευνοεί τις πολιτιστικές δραστηριότητες και θα εξασφαλίζει το σεβασμό της πολιτιστικής πολυμορφίας καθώς και την ενσωμάτωση της πολιτιστικής διάστασης στις κοινοτικές πολιτικές, όπως προβλέπεται στο άρθρο 151 παράγραφος 4 της συνθήκης,

(7) για να καταστεί αυτός ο κοινός για τους λαούς της Ευρώπης πολιτιστικός χώρος ζωντανή πραγματικότητα, είναι ουσιώδες να ενθαρρυνθεί η δημιουργία, να αξιοποιηθεί η πολιτιστική κληρονομιά ευρωπαϊκού ενδιαφέροντος, να ενθαρρυνθεί η αμοιβαία γνώση του πολιτισμού και της ιστορίας των λαών της Ευρώπης και να ευνοηθούν οι πολιτιστικές ανταλλαγές, ώστε να βελτιωθεί η διάδοση των γνώσεων και να ενθαρρυνθούν η συνεργασία και οι δημιουργικές δραστηριότητες,

(8) σε αυτό το πλαίσιο, είναι ανάγκη να προωθηθούν: η μεγαλύτερη συνεργασία ανάμεσα στους πολιτιστικούς φορείς, ενθαρρύνοντάς τους να συνάπτουν συμφωνίες συνεργασίας για την υλοποίηση κοινών σχεδίων· η στήριξη ενεργειών με περισσότερο συγκεκριμένους στόχους και με έντονη προβολή σε ευρωπαϊκή κλίμακα· η στήριξη ειδικών και καινοτόμων ενεργειών· η ενθάρρυνση των ανταλλαγών και τουδιαλόγου για επιλεγμένα θέματα ευρωπαϊκού ενδιαφέροντος,

(9) με τα πολιτιστικά προγράμματα Καλειδοσκόπιο, Ariane και Raphael που περιέχονται αντίστοιχα στην απόφαση αριθ. 719/96/ΕΚ(5), την απόφαση αριθ. 2085/97/ΕΚ(6) και την απόφαση αριθ. 2228/97/ΕΚ(7), ολοκληρώθηκε ένα πρώτο θετικό στάδιο υλοποίησης της κοινοτικής δράσης υπέρ του πολιτισμού· όμως οι πολιτιστικές προσπάθειες της Κοινότητας θα πρέπει να απλουστευθούν και να ενισχυθούν βάσει των αποτελεσμάτων της αξιολόγησης και των επιτευγμάτων των προαναφερομένων προγραμμάτων,

(10) σύμφωνα με την ανακοίνωση της Επιτροπής "Πρόγραμμα δράσης 2000", θα πρέπει να αυξηθεί η αποτελεσματικότητα των μέτρων που εφαρμόζονται σε ευρωπαϊκή κλίμακα, κυρίως με τη συγκέντρωση των διαθέσιμων πόρων για τις εσωτερικές πολιτικές, στις οποίες περιλαμβάνεται και η πολιτιστική δράση,

(11) έχει αποκτηθεί σημαντική πείρα, ιδίως μέσω της αξιολόγησης των πολιτιστικών προγραμμάτων της πρώτης γενιάς, της ευρύτατης διαβούλευσης που πραγματοποιήθηκε με όλα τα ενδιαφερόμενα μέρη και των αποτελεσμάτων του πολιτιστικού φόρουμ της Ευρωπαϊκής Ένωσης, που πραγματοποιήθηκε στις 29 και 30 Ιανουαρίου 1998,

(12) οι πολιτιστικές δραστηριότητες της Κοινότητας θα πρέπει να λαμβάνουν υπόψη την ειδική φύση και, ως εκ τούτου, τις ειδικές ανάγκες κάθε πολιτιστικής περιοχής,

(13) τα συμπεράσματα του Ευρωπαϊκού Συμβουλίου της Κοπεγχάγης, της 21ης και 23ης Ιουνίου 1993, ζητούν το άνοιγμα των κοινοτικών προγραμμάτων στις χώρες της Κεντρικής και Ανατολικής Ευρώπης που έχουν συνάψει συμφωνίες συνδέσεως· η Κοινότητα έχει υπογράψει με ορισμένες τρίτες χώρες συμφωνίες συνεργασίας που περιέχουν πολιτιστικό σκέλος,

(14) η παρούσα απόφαση θεσπίζει ένα ενιαίο μέσο χρηματοδότησης και προγραμματισμού για την πολιτιστική συνεργασία, με τίτλο πρόγραμμα "Πολιτισμός 2000", για την περίοδο από 1ης Ιανουαρίου 2000 έως 31 Δεκεμβρίου 2004.

(15) η παρούσα απόφαση θεσπίζει, για όλη τη διάρκεια εφαρμογής του προγράμματος "Πολιτισμός 2000", χρηματοδοτικό πλαίσιο που αποτελεί προνομιακή αναφορά, κατά την έννοια του σημείου 1 της δήλωσης του Ευρωπαϊκού Κοινοβουλίου, του Συμβουλίου και της Επιτροπής, της 6ης Μαρτίου 1995(8), για την αρμόδια για τον προϋπολογισμό αρχή, στο πλαίσιο της ετήσιας διαδικασίας του προϋπολογισμού,

(16) σύμφωνα με την αρχή της επικουρικότητας και την αρχή της αναλογικότητας όπως διατυπώνονται στο άρθρο 5Β της συνθήκης, οι στόχοι της παρούσας δράσης δεν μπορούν να επιτευχθούν επαρκώς από τα κράτη μέλη και δύνανται συνεπώς, λόγω των διαστάσεων ή των αποτελεσμάτων της προβλεπόμενης δράσης, να επιτευχθούν καλύτερα σε κοινοτικό επίπεδο· η παρούσα απόφαση περιορίζεται στο ελάχιστο αναγκαίο μέτρο για την επίτευξη αυτών των στόχων και δεν υπερβαίνει τα αναγκαία προς τον σκοπό αυτό όρια,

(17) το πρόγραμμα θα πρέπει να είναι το μοναδικό επιχειρησιακό πρόγραμμα, από το έτος 2000 στο πολιτισμικό πεδίο· κατά συνέπεια, θα πρέπει να καταργηθεί η απόφαση αριθ. 2228/97/ΕΚ,

ΑΠΟΦΑΣΙΖΟΥΝ:

Άρθρο 1

Διάρκεια και στόχοι

Θεσπίζεται, για την περίοδο από 1ης Ιανουαρίου 2000 έως 31 Δεκεμβρίου 2004, ενιαίο μέσο χρηματοδότησης και προγραμματισμού για την πολιτιστική συνεργασία, που στο εξής θα αναφέρεται ως πρόγραμμα "Πολιτισμός 2000".

Το πρόγραμμα "Πολιτισμός 2000" συμβάλλει στην αξιοποίηση ενός κοινού για τους λαούς της Ευρώπης πολιτιστικού χώρου, ευνοώόντας τη συνεργασία ανάμεσα στους καλλιτεχνικούς δημιουργούς, τους πολιτιστικούς φορείς, τους ιδιωτικούς και δημόσιους ανάδοχους, τις δραστηριότητες των πολιτιστικών δικτύων και τους άλλους εταίρους καθώς και με τα πολιτιστικά ιδρύματα των κρατών μελών και των λοιπών συμμετεχόντων κρατών για την επίτευξη των ακόλουθων στόχων:

α) την προώθηση του πολιτιστικού διαλόγου και της αμοιβαίας γνώσης του πολιτισμού και της ιστορίας των ευρωπαϊκών λαών,

β) την προώθηση της δημιουργικότητας και τη διασυνοριακή διάδοση του πολιτισμού, την κυκλοφορία των καλλιτεχνών, των δημιουργών και των λοιπών επαγγελματιών και φορέων του πολιτιστικού τομέα καθώς και των έργων τους, με ιδιαίτερη έμφαση στους νέους και στα κοινωνικώς μειονεκτούντα άτομα και στην πολιτισμική πολυμορφία,

γ) την ανάδειξη της πολιτιστικής πολυμορφίας και την ανάπτυξη νέων μορφών πολιτιστικής έκφρασης,

δ) την κοινή αποδοχή και την προβολή, σε ευρωπαϊκό επίπεδο, της κοινής πολιτιστικής κληρονομιάς πανευρωπαϊκής σημασίας· τη διάδοση της τεχνογνωσίας και την προαγωγή ορθών πρακτικών για τη διατήρηση και τη διαφύλαξή της,

ε) τη συνεκτίμηση του ρόλου του πολιτισμού στην κοινωνικοοικονομική ανάπτυξη,

στ) την ενθάρρυνση του διαπολιτισμικού διαλόγου και των ανταλλαγών μεταξύ ευρωπαϊκών και μη ευρωπαϊκών πολιτισμών,

ζ) τη ρητή αναγνώριση του πολιτισμού ως οικονομικού παράγοντα αλλά και ως συντελεστή της κοινωνικής ένταξης και της ιδιότητας του πολίτη.

Το πρόγραμμα "Πολιτισμός 2000" επιτείνει την αποτελεσματικότητα της σύνδεσης με τα μέτρα που εφαρμόζονται βάσει άλλων κοινοτικών πολιτικών και έχουν επίπτωση στον πολιτισμό.

Άρθρο 2

Τύποι πολιτιστικών δράσεων και εκδηλώσεων

Οι στόχοι που αναφέρονται στο άρθρο 1, επιτυγχάνονται με τα εξής μέσα:

- ειδικές, καινοτόμες ή/και πειραματικές δράσεις,

- ολοκληρωμένες δράσεις στο πλαίσιο πολυετών και διαρθρωμένων συμφωνιών πολιτιστικής συνεργασίας,

- ειδικές πολιτιστικές εκδηλώσεις ευρωπαϊκής ή/και διεθνούς εμβέλειας.

Οι δράσεις και τα μέτρα για την υλοποίησή τους περιγράφονται στο παράρτημα I. Είναι είτε κάθετου χαρακτήρα (όταν αφορούν έναν πολιτιστικό τομέα) είτε οριζόντιου (όταν συνενώνουν περισσότερους πολιτιστικούς τομείς).

Άρθρο 3

Προϋπολογισμός

Το ποσό της χρηματοδοτικής αναφοράς για την εκτέλεση του προγράμματος "Πολιτισμός 2000", για την περίοδο που αναφέρεται στο άρθρο 1, καθορίζεται σε 167 εκατομμύρια ευρώ.

Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων των δημοσιονομικών προοπτικών.

Άρθρο 4

Εφαρμογή

1. Η Επιτροπή εφαρμόζει το πρόγραμμα "Πολιτισμός 2000", σύμφωνα με την παρούσα απόφαση.

2. Η Επιτροπή επικουρείται από μια επιτροπή την οποία αποτελούν δύο αντιπρόσωποι ανά κράτος μέλος και της οποίας προεδρεύει ο εκπρόσωπος της Επιτροπής. Τα μέλη της Επιτροπής είναι δυνατόν να επικουρούνται από εμπειρογνώμονες ή συμβούλους.

3. Ο εκπρόσωπος της Επιτροπής υποβάλλει στην εν λόγω επιτροπή σχέδιο μέτρων που αφορούν:

- τις προτεραιότητες και τις γενικές κατευθυντήριες γραμμές για όλα τα μέτρα τα περιγραφόμενα στο παράρτημα I, και το ετήσιο πρόγραμμα που αποτελεί απόρροιά τους,

- τη γενική ισορροπία μεταξύ όλων των δράσεων,

- τους κανόνες και τα κριτήρια επιλογής για τους διάφορους τύπους σχεδίων που περιγράφονται στο παράρτημα I (δράσεις I.1, I.2 και I.3),

- την εκ μέρους της Κοινότητας χρηματική υποστήριξη (τα ποσά, τη διάρκεια, την κατανομή και τους δικαιούχους),

- τις λεπτομερείς διαδικασίες της παρακολούθησης και αξιολόγησης του παρόντος προγράμματος, μαζί με τα πορίσματα της κατ' άρθρο 7 έκθεσης αξιολόγησης, καθώς και όσα μέτρα αναπροσαρμογής του προγράμματος "Πολιτισμός 2000" απορρέουν από την έκθεση αυτή.

Η Επιτροπή γνωμοδοτεί σχετικά με το αναφερόμενο στο πρώτο εδάφιο σχέδιο μέτρων εντός προθεσμίας την οποία τάσσει ο πρόεδρος ανάλογα με το επείγον του θέματος. Η γνώμη διατυπώνεται με την πλειοψηφία του άρθρου 205 παράγραφος 2 της συνθήκης, προκειμένου περί αποφάσεων, τις οποίες καλείται να λάβει το Συμβούλιο κατόπιν προτάσεως της Επιτροπής. Οι ψήφοι των αντιπροσώπων των κρατών μελών στα πλαίσια της επιτροπής, σταθμίζονται κατά τα οριζόμενα στο εν λόγω άρθρο. Ο πρόεδρος δεν λαμβάνει μέρος στη ψηφοφορία.

Η Επιτροπή θεσπίζει τα μέτρα, τα οποία εφαρμόζονται αμέσως. Εάν όμως αυτά τα μέτρα δεν είναι σύμφωνα με τη γνώμη της επιτροπής, η Επιτροπή τα διαβιβάζει αμελλητί στο Συμβούλιο, οπότε:

α) η Επιτροπή αναβάλλει την εφαρμογή των μέτρων τα οποία αποφάσισε για ένα δίμηνο από την ημερομηνία της γνωστοποίησης,

β) το Συμβούλιο, με ειδική πλειοψηφία, μπορεί να αποφασίσει άλλως εντός της προθεσμίας που αναφέρεται στο στοιχείο α).

4. Η Επιτροπή μπορεί να ζητήσει τη γνώμη της επιτροπής για κάθε ζήτημα που αφορά την εφαρμογή του προγράμματος "Πολιτισμός 2000", και δεν καλύπτεται από την παράγραφο 3.

Ο εκπρόσωπος της Επιτροπής υποβάλλει στην επιτροπή σχέδιο των ληπτέων μέτρων. Η επιτροπή γνωμοδοτεί για το σχέδιο αυτό εντός προθεσμίας την οποία τάσσει ο πρόεδρος ανάλογα με το επείγον του θέματος, εν ανάγκη δε κατόπιν ψηφοφορίας.

Η γνώμη καταχωρείται στα πρακτικά· κάθε κράτος μέλος δικαιούται να ζητήσει την καταχώριση της γνώμης του στα πρακτικά.

Η Επιτροπή λαμβάνει υπόψη της στο μέγιστο δυνατό βαθμό τη γνώμη της επιτροπής και την ενημερώνει σχετικά με τον τρόπο με τον οποίο έλαβε υπόψη τη γνώμη αυτή.

Άρθρο 5

Συνεκτικότητα και συμπληρωματικότητα

Κατά την εφαρμογή του προγράμματος "Πολιτισμός 2000", η Επιτροπή, σε συνεργασία με τα κράτη μέλη, μεριμνά ώστε να υφίσταται συνεκτικότητα και συμπληρωματικότητα προς τις σχετικές κοινοτικές πολιτικές και τις δράσεις που έχουν επιπτώσεις στον πολιτιστικό τομέα. Στο πλαίσιο αυτό, είναι δυνατόν να περιληφθούν συμπληρωματικά σχέδια χρηματοδοτούμενα από άλλα κοινοτικά προγράμματα.

Άρθρο 6

Τρίτες χώρες και διεθνείς οργανισμοί

Το πρόγραμμα "Πολιτισμός 2000" είναι ανοιχτό σε συμμετοχή των χωρών του Ευρωπαϊκού Οικονομικού Χώρου, καθώς και στη συμμετοχή της Κύπρου και των συνδεδεμένων χωρών της Κεντρικής και Ανατολικής Ευρώπης, σύμφωνα με τους όρους οι οποίοι καθορίζονται στις συμφωνίες συνδέσεως που έχουν συναφθεί ή πρόκειται να συναφθούν με τις χώρες αυτές, ή στα συμπληρωματικά πρωτόκολλα των εν λόγω συμφωνιών, και οι οποίοι αφορούν τη συμμετοχή σε κοινοτικά προγράμματα.

Το πρόγραμμα "Πολιτισμός 2000" επιτρέπει τη συνεργασία με άλλες τρίτες χώρες που έχουν συνάψει συμφωνίες συνδέσεως ή συνεργασίας, οι οποίες περιέχουν πολιτιστικές ρήτρες, μέσω συμπληρωματικών πιστώσεων που χορηγούνται σύμφωνα με διαδικασίες οι οποίες πρόκειται να συμφωνηθούν με τις χώρες αυτές.

Το πρόγραμμα "Πολιτισμός 2000" επιτρέπει την από κοινού δράση με διεθνείς οργανισμούς οι οποίοι είναι αρμόδιοι στον τομέα του πολιτισμού, όπως η UNESCO ή το Συμβούλιο της Ευρώπης, στο πλαίσιο της από κοινού συνεισφοράς και σύμφωνα με τους διάφορους κανόνες λειτουργίας κάθε ιδρύματος ή οργανισμού, για την υλοποίηση των πολιτιστικών δράσεων και εκδηλώσεων που αναφέρονται στο άρθρο 2.

Άρθρο 7

Αξιολόγηση και εποπτεία

Κατά το 2002, η Επιτροπή υποβάλλει στο Ευρωπαϊκό Κοινοβούλιο, το Συμβούλιο και την Επιτροπή των Περιφερειών λεπτομερή έκθεση αξιολόγησης των αποτελεσμάτων του προγράμματος "Πολιτισμός 2000", λαμβανομένων υπόψη των στόχων του, η οποία θα συνοδεύεται, εάν χρειασθεί, από πρόταση για τροποποίηση της παρούσας απόφασης.

Με τη λήξη του προγράμματος "Πολιτισμός 2000", η Επιτροπή υποβάλλει στο Ευρωπαϊκό Κοινοβούλιο, στο Συμβούλιο και στην Επιτροπή των Περιφερειών έκθεση για την εφαρμογή του. Επιπλέον, η Επιτροπή υποβάλλει ετησίως συνοπτική έκθεση προόδου της εφαρμογής του προγράμματος "Πολιτισμός 2000" στο Ευρωπαϊκό Κοινοβούλιο, το Συμβούλιο και την Επιτροπή των Περιφερειών.

Άρθρο 8

Κατάργηση

Από 1ης Ιανουαρίου 2000, καταργείται η απόφαση αριθ. 2228/97/ΕΚ.

Άρθρο 9

Έναρξη ισχύος

Η παρούσα απόφαση αρχίζει να ισχύει την 1η Ιανουαρίου 2000.

...

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 211 της 7.7.1998, σ. 18.

(2) ΕΕ C 51 της 22.2.1999, σ. 68.

(3) Γνώμη του Ευρωπαϊκού Κοινοβουλίου της 5ης Νοεμβρίου 1998 (δεν έχει ακόμα δημοσιευθεί στην Επίσημη Εφημερίδα), κοινή θέση του Συμβουλίου της ... και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(4) ΕΕ C 305 της 7.10.1997, σ. 1.

(5) ΕΕ L 99 της 20.4.1996, σ. 20.

(6) ΕΕ L 291 της 24.10.1997, σ. 26.

(7) ΕΕ L 305 της 8.11.1997, σ. 31.

(8) ΕΕ C 102 της 4.4.1996, σ. 4.

ΠΑΡΑΡΤΗΜΑ I

ΔΡΑΣΕΙΣ ΚΑΙ ΕΚΤΕΛΕΣΤΙΚΑ ΜΕΤΡΑ ΓΙΑ ΤΟ ΠΡΟΓΡΑΜΜΑ "ΠΟΛΙΤΙΣΜΟΣ 2000"

I. Περιγραφή των δράσεων και εκδηλώσεων

I.1. Ειδικές, καινοτόμες ή/και πειραματικές δράσεις

Κάθε έτος, η Κοινότητα, στηρίζει (συγκεκριμένα, μέσω υποτροφιών, σεμιναρίων και συνεδρίων, μελετών, μέτρων ευαισθητοποίησης κ.λπ.) σχέδια συνεργασίας, στα οποία συμμετέχουν πολιτιστικοί φορείς διαφόρων κρατών μελών και άλλων συμμετεχόντων κρατών, βάσει προτεραιοτήτων που καθορίζονται μετά από διαβούλευση της επιτροπής που προβλέπει το άρθρο 4 της απόφασης. Οι εν λόγω δράσεις καλύπτουν κατ' αρχήν περίοδο ενός έτους, με δυνατότητα παράτασης για δύο ακόμη έτη. Οι εν λόγω κάθετες δράσεις (που αφορούν ένα πολιτιστικό τομέα) ή οριζόντιες δράσεις (που συνενώνουν περισσότερους πολιτιστικούς τομείς), θα πρέπει να είναι καινοτόμες ή/και πειραματικές και να στοχεύουν στα εξής:

i) πρωτίστως να παράσχουν καλύτερη πρόσβαση στον πολιτισμό και ευρύτερη πολιτιστική συμμετοχή των λαών της Ευρώπης, με όλη την κοινωνική, περιφερειακή και πολιτιστική πολυμορφία τους, ιδίως τους νέους και τους μη προνομιούχους,

ii) να ενθαρρύνουν την ανάδειξη και διάδοση νέων μορφών έκφρασης, στα πλαίσια των παραδοσιακών πολιτιστικών τομέων και παράλληλα προς αυτούς (όπως η μουσική, οι τέχνες του θεάματος, οι πλαστικές και εικαστικές τέχνες, η φωτογραφία, η αρχιτεκτονική, η λογοτεχνία, το βιβλίο, η ανάγνωση και η πολιτιστική κληρονομιά στην οποία περιλαμβάνεται και το πολιτιστικό τοπίο, και η πολιτιστική δημιουργία για τα παιδιά),

iii) να υποστηρίζουν τα σχέδια που έχουν ως στόχο τη βελτίωση της πρόσβασης στα βιβλία και την ανάγνωση, καθώς και την κατάρτιση των επαγγελματιών που εργάζονται στον εν λόγω τομέα,

iv) να υποστηρίζουν τα σχέδια συνεργασίας που έχουν ως στόχο τη διαφύλαξη, την κοινή αποδοχή, την προβολή και τη διασφάλιση, σε ευρωπαϊκό επίπεδο, της κοινής πολιτιστικής κληρονομιάς ευρωπαϊκής σημασίας,

v) να ευνοήσουν τη δημιουργία προϊόντων πολυμέσων, προσαρμοσμένων σε αποδέκτες διαφορετικών απαιτήσεων, ώστε όλοι οι πολίτες να αντιληφθούν και να αποκτήσουν μεγαλύτερη πρόσβαση στην ευρωπαϊκή καλλιτεχνική δημιουργία και κληρονομιά,

vi) να ενθαρρύνουν τις πρωτοβουλίες, τις συζητήσεις και τη συνεργασία ανάμεσα στους πολιτιστικούς και κοινωνικοπολιτιστικούς φορείς που εργάζονται στον τομέα της κοινωνικής ένταξης, ιδίως της ένταξης των νέων,

vii) να προωθήσουν το διαπολιτισμικό διάλογο και τις αμοιβαίες ανταλλαγές μεταξύ των ευρωπαϊκών και άλλων πολιτισμών, ενθαρρύνοντας ειδικότερα τη συνεργασία επί θεμάτων κοινού ενδιαφέροντος μεταξύ πολιτιστικών ιδρυμάτων ή/και των λοιπών φορέων των κρατών μελών και τρίτων χωρών,

viii) να διευκολύνουν την απευθείας διάδοση πολιτιστικών γεγονότων χρησιμοποιώντας τις νέες τεχνολογίες της κοινωνίας της πληροφορίας.

Η κοινοτική χρηματοδότηση δεν μπορεί να υπερβαίνει το 60 % του προϋπολογισμού της ειδικής δράσης. Στις περισσότερες περιπτώσεις, η χρηματοδότηση αυτή δεν μπορεί να είναι μικρότερη από 50000 ευρώ και μεγαλύτερη από 150000 ευρώ ετησίως.

I.2. Ολοκληρωμένες δράσεις στο πλαίσιο διαρθρωμένων και πολυετών συμφωνιών διακρατικής πολιτιστικής συνεργασίας

Με στόχο μια ευρωπαϊκή προστιθέμενη αξία, το πρόγραμμα "Πολιτισμός 2000" ευνοεί τη στενότερη συνεργασία μέσω συμφωνιών πολιτιστικής συνεργασίας. Το πρόγραμμα συμβάλλει ιδίως στην ανάδειξη ευρέων και διαρθρωμένων πεδίων συνεργασίας μέσω της συμμετοχής δικτύων πολιτιστικών φορέων καθώς και οργανισμών και ερευνητικών ινστιτούτων στον πολιτιστικό τομέα των κρατών μελών και των λοιπών συμμετεχόντων κρατών.

Οι συμφωνίες πολιτιστικής συνεργασίας έχουν ως στόχο την υλοποίηση πολυετών και διαθρωμένων πολιτιστικών δράσεων μεταξύ φορέων κρατών μελών και φορέων άλλων κρατών που συμμετέχουν στο πρόγραμμα "Πολιτισμός 2000". Οι συμφωνίες συνεργασίας αφορούν διεθνικά προγράμματα σε συγκεκριμένο πολιτιστικό τομέα (κάθετες δράσεις), όπως η μουσική, οι τέχνες του θεάματος, οι πλαστικές και εικαστικές τέχνες, η λογοτεχνία, το βιβλίο και η ανάγνωση, συμπεριλαμβανομένης της μετάφρασης, καθώς επίσης και η πολιτιστική κληρονομιά. Ευνοούν, επιπλέον, την υλοποίηση διατομεακών ολοκληρωμένων δράσεων (οριζόντιες δράσεις συνεργασίας), ήτοι προγραμμάτων που συνδέουν πολλούς πολιτιστικούς τομείς, στηριζόμενες μεταξύ άλλων στη χρησιμοποίηση των νέων μέσων ενημέρωσης. Οι συμφωνίες συνεργασίαςπου προτείνονται για μια ανώτατη διάρκεια τριών ετών, θα περιλαμβάνουν ετήσια έκθεση σχετικά με τις ασκούμενες δραστηριότητες και θα περιέχουν το σύνολο ή μέρος των ακολούθων μέτρων:

i) συμπαραγωγή και κυκλοφορία έργων ή δημιουργιών, καθιστώντας τα προσιτά στο κοινό,

ii) κυκλοφορία των καλλιτεχνών, των δημιουργών και των λοιπών πολιτιστικών φορέων,

iii) επιμόρφωση των επαγγελματιών του πολιτιστικού τομέα και ανταλλαγές εμπειριών,

iv) χρησιμοποίηση των νέων τεχνολογιών,

v) έρευνα, διάδοση των γνώσεων, προβολή της πολιτιστικής πολυμέρειας και της πολυγλωσσίας,

vi) προώθηση της αμοιβαίας γνώσης της ιστορίας, των καταβολών και των κοινών πολιτιστικών αξιών των ευρωπαϊκών λαών, καθώς και της κοινής πολιτιστικής κληρονομιάς τους.

Κατόπιν διαβούλευσης της επιτροπής που προβλέπει το άρθρο 4 της απόφασης, η Κοινότητα παρέχει στήριξη για τη υλοποίηση συμφωνιών πολιτιστικής συνεργασίας.

Η κοινοτική στήριξη δεν μπορεί να υπερβαίνει το 60 % του προϋπολογισμού της συμφωνίας πολιτιστικής συνεργασίας. Δεν μπορεί να είναι μικρότερη από 200000 ευρώ και μεγαλύτερη από 350000 ευρώ ετησίως.

Η στήριξη αυτή μπορεί να αυξηθεί κατά 20 % το πολύ προκειμένου να καλυφθούν τα συναφή έξοδα που συνδέονται με τη διαχείριση της συμφωνίας πολιτιστικής συνεργασίας.

I.3. Ειδικές πολιτιστικές εκδηλώσεις με ευρωπαϊκή ή διεθνή διάσταση

Οι δράσεις αυτές, που είναι σημαντικών διαστάσεων και εμβελείας, θα πρέπει να έχουν σημαντική απήχηση στους λαούς της Ευρώπης, καθότι καθιστούν εντονότερη την αίσθησή τους ότι ανήκουν στην ίδια κοινότητα και τους ευαισθητοποιούν σχετικά με την πολιτιστική πολυμορφία των κρατών μελών, καθώς και με τον διαπολιτιστικό και διεθνή διάλογο.

Στις εκδηλώσεις αυτές, συμπεριλαμβάνονται συγκεκριμένα:

i) η Ευρωπαϊκή Πολιτιστική Πρωτεύουσα και ο Ευρωπαϊκός Πολιτιστικός Μήνας,

ii) η οργάνωση συμποσίων για τη μελέτη θεμάτων κοινού πολιτιστικού ενδιαφέροντος με σκοπό την ανάπτυξη πολιτιστικού διαλόγου τόσο εντός όσο και εκτός της Κοινότητας,

iii) η αναγνώριση και η προβολή των ευρωπαϊκών καλλιτεχνικών ταλέντων, ιδίως ανάμεσα στους νέους,

iv) η διοργάνωση καινοτόμων πολιτιστικών εκδηλώσεων που παρουσιάζουν ισχυρή έλξη και είναι προσιτές στους πολίτες γενικά και ιδίως στον τομέα της πολιτιστικής κληρονομιάς, και που παρέχουν ιδίως ένα δεσμό μεταξύ της εκπαίδευσης, των τεχνών και του πολιτισμού.

Οι προτεραιότητες που αφορούν τις εκδηλώσεις αυτές καθορίζονται μετά από διαβούλευση της επιτροπής που προβλέπεται στο άρθρο 4 της απόφασης.

Η κοινοτική στήριξη δεν μπορεί να υπερβεί το 60 % του προϋπολογισμού κάθε ειδικής πολιτιστικής εκδήλωσης. Δεν μπορεί να είναι μικρότερη από 200000 ευρώ ή μεγαλύτερη από 1000000 ευρώ ετησίως για τις εκδηλώσεις που αναφέρονται στο σημείο i). Για τις εκδηλώσεις που αναφέρονται στα σημεία ii έως iv), τα αντίστοιχα όρια δεν θα είναι στις περισσότερες περιπτώσεις μικρότερα των 150000 ευρώ ετησίως και σε όλες τις περιπτώσεις δεν θα είναι περισσότερα από 300000 ευρώ ετησίως.

Η προσέγγιση που ακολουθούν οι αναφερόμενοι στα σημεία I.1, I.2 και I.3, τρεις τύποι δράσεων και εκδηλώσεων είναι είτε κάθετη (όταν αφορά ένα πολιτιστικό τομέα) είτε οριζόντια (όταν συνενώνει περισσότερους πολιτιστικούς τομείς) προσέγγιση.

Ενδεικτική περιγραφή των προσεγγίσεων αυτών, παρέχεται στο παράρτημα II.

II. Συντονισμός με άλλα κοινοτικά μέσα στον τομέα του πολιτισμού

Η Επιτροπή εξασφαλίζει τον συντονισμό με τα άλλα κοινοτικά μέσα που παρεμβαίνουν στον τομέα του πολιτισμού μέσω ειδικών δράσεων, συμφωνιών πολιτιστικής συνεργασίας και ειδικών πολιτιστικών εκδηλώσεων. Αυτό αποσκοπεί κυρίως στην προώθηση και οργάνωση συνεργασίας ανάμεσα σε τομείς που έχουν κοινά και συγκλίνοντα ενδιαφέροντα, όπως:

- ο πολιτισμός και ο τουρισμός (μέσω του πολιτιστικού τουρισμού),

- ο πολιτισμός, η εκπαίδευση και η νεότητα (ιδίως παρουσίαση οπτικοακουστικών προϊόντων και πολυμέσων για τον ευρωπαϊκό πολιτισμό σε σχολεία, λύκεια και κολέγια, με σχολιασμό από δημιουργούς και καλλιτέχνες),

- ο πολιτισμός και η απασχόληση (ενθάρρυνση της δημιουργίας θέσεων εργασίας σε πολιτιστικούς τομείς, κυρίως στα νέα πεδία πολιτισμού),

- ο πολιτισμός και οι εξωτερικές σχέσεις,

- οι πολιτιστικές στατιστικές που προκύπτουν από την ανταλλαγή συγκριτικών στατιστικών δεδομένων σε ευρωπαϊκό επίπεδο,

- ο πολιτισμός και η εσωτερική αγορά,

- ο πολιτισμός και ή έρευνα,

- ο πολιτισμός και η εξαγωγή πολιτιστικών αγαθών.

III. Επικοινωνία

Οι δικαιούχοι της κοινοτικής στήριξης, σε κάθε μέτρο πληροφόρησης και επικοινωνίας που αφορά το σχετικό σχέδιο, πρέπει να αναφέρουν ρητά αυτή τη στήριξη, όσον το δυνατόν εμφανέστερα.

IV. Τεχνική βοήθεια και συνοδευτικές ενέργειες

Κατά την εκτέλεση του προγράμματος "Πολιτισμός 2000", η Επιτροπή μπορεί να προσφύγει σε οργανισμούς παροχής τεχνικής βοήθειας, για τους οποίους η χρηματοδότηση προγραμματίζεται στα πλαίσια της συνολικής χρηματοδότησης του προγράμματος. Μπορεί επίσης, υπό τις ίδιες συνθήκες, να χρησιμοποιήσει εμπειρογνώμονες ή δίκτυα εμπειρογνωμόνων.

Επιπλέον, η Επιτροπή μπορεί να παραγγείλει μελέτες αξιολόγησης καθώς και να οργανώνει σεμινάρια, συνέδρια ή άλλες συναντήσεις εμπειρογνωμόνων, οι οποίοι μπορούν να βοηθούν στην εφαρμογή του προγράμματος "Πολιτισμός 2000". Η Επιτροπή μπορεί επίσης να οργανώσει δράσεις ενημέρωσης, δημοσίευσης και διάδοσης.

V. Σημεία επαφής

Η Επιτροπή και τα κράτη μέλη διοργανώνουν σε εθελοντική βάση και ενθαρρύνουν την αμοιβαία ανταλλαγή πληροφοριών που χρησιμοποιούνται για την εφαρμογή του προγράμματος "Πολιτισμός 2000", μέσω διαφόρων σημείων πολιτιστικών επαφών με στόχο:

- να προβληθεί το πρόγραμμα,

- να ενθαρρυνθεί όσο το δυνατόν μεγαλύτερη συμμετοχή των επαγγελματιών σε σχέδια του προγράμματος,

- να εξασφαλισθεί αποτελεσματική σύνδεση με τους διαφόρους οργανισμούς που παρέχουν ενίσχυση στον πολιτιστικό τομέα στα κράτη μέλη, ώστε να υπάρξει συμπληρωματικότητα των μέτρων που λαμβάνονται δυνάμει του προγράμματος "Πολιτισμός 2000" με τα εθνικά μέτρα στήριξης.

VI. Γενική κατανομή του προϋπολογισμού

VI.1. Κατά την έναρξη των ενεργειών και μέχρι την 1η Μαρτίου εκάστου έτους το αργότερο, η Επιτροπή θα υποβάλει προς την επιτροπή προκαταρκτική ανάλυση των πόρων του προϋπολογισμού ανά τύπο δράσης, λαμβάνοντας προς τούτο υπόψη τους στόχους που ορίζονται στο άρθρο 1 της απόφασης,

VI.2. Η διαθέσιμη χρηματοδότηση θα κατανεμηθεί εσωτερικά βάσει των ακόλουθων ενδεικτικών κατευθυντήριων γραμμών:

α) Τα κεφάλαια που διατίθενται για ειδικές καινοτόμες ή/και πειραματικές δράσεις θα πρέπει να αντιστοιχούν περίπου στο 40 % του ετήσιου προϋπολογισμού του προγράμματος "Πολιτισμός 2000".

β) Το κεφάλαια που διατίθενται για ολοκληρωμένες δράσεις ενταγμένες σε διαρθρωμένες, πολυετείς συμφωνίες πολιτιστικής συνεργασίας, θα πρέπει να αντιστοιχούν περίπου στο 40 % του ετήσιου προϋπολογισμού του προγράμματος "Πολιτισμός 2000".

γ) Τα κεφάλαια που διατίθενται για ειδικές πολιτιστικές εκδηλώσεις ευρωπαϊκής ή/και διεθνούς εμβέλειας, θα πρέπει να αντιστοιχούν περίπου στο 10 % του ετήσιου προϋπολογισμού του προγράμματος "Πολιτισμός 2000".

δ) Οι λοιπές δαπάνες, περιλαμβανομένου του κόστους που συνδέεται με τα σημεία επαφής, θα πρέπει να αντιστοιχούν περίπου στο 10 % του ετησίου προϋπολογισμού του προγράμματος "Πολιτισμός 2000".

VI.3. Όλα τα ποσοστά που αναφέρονται ανωτέρω είναι ενδεικτικά και μπορούν να αναπροσαρμοστούν από την επιτροπή σύμφωνα με τη διαδικασία που ορίζεται στο άρθρο 4 της απόφασης.

ΠΑΡΑΡΤΗΜΑ II

ΕΝΔΕΙΚΤΙΚΗ ΠΕΡΙΓΡΑΦΗ ΤΩΝ ΚΑΘΕΤΩΝ ΚΑΙ ΟΡΙΖΟΝΤΙΩΝ ΠΡΟΣΕΓΓΙΣΕΩΝ

Οι τρεις δράσεις του προγράμματος "Πολιτισμός 2000" αποτελούν είτε κάθετη προσέγγιση (που αφορά έναν πολιτιστικό τομέα) είτε οριζόντια προσέγγιση (που συνενώνει περισσότερους πολιτιστικούς τομείς).

Ενδεικτικά, οι προσεγγίσεις αυτές μπορούν να εξεταστούν με τον ακόλουθο τρόπο:I. Κάθετη προσέγγιση

Πρόκειται για τομεακή προσέγγιση που λαμβάνει υπόψη τις ιδιαίτερες ανάγκες κάθε πολιτιστικού τομέα, και συγκεκριμένα:

α) στους ακόλουθους τομείς: μουσική, τέχνες του θεάματος, πλαστικές και εικαστικές τέχνες, φωτογραφία, αρχιτεκτονική και πολιτιστική δημιουργία για τα παιδιά, καθώς και σε άλλες μορφές καλλιτεχνικής έκφρασης (π.χ. πολυμέσα, τέχνη του δρόμου κ.λπ.). Η προσέγγιση αυτή, σύμφωνα με τα ιδιαίτερα χαρακτηριστικά κάθε πολιτιστικού τομέα, θα πρέπει:

- να προάγει τις αναταλλαγές και τη συνεργασία μεταξύ πολιτιστικών φορέων,

- να διευκολύνει την κυκλοφορία των καλλιτεχνών και των έργων τους στην Ευρώπη,

- να βελτιώνει τις δυνατότητες κατάρτισης και συνεχούς επιμόρφωσης, ιδίως σε συνδυασμό με τη βελτίωση της κινητικότητας των εργαζομένων στον πολιτιστικό τομέα,

- να ενθαρρύνει τη δημιουργικότητα, στηρίζοντας παράλληλα την εφαρμογή δραστηριοτήτων για την προώθηση σε όλη την Ευρώπη των Ευρωπαίων καλλιτεχνών και των έργων τους στους προαναφερθέντες τομείς, και ευνοώντας την πολιτική διαλόγου και ανταλλαγών με πολιτισμούς από τον υπόλοιπο κόσμο,

- να στηρίζει πρωτοβουλίες οι οποίες χρησιμοποιούν τη δημιουργικότητα ως μέσο κοινωνικής ένταξης,

β) όσον αφορά τα βιβλία, την ανάγνωση και τη μετάφραση, η προσέγγιση αυτή έχει ως στόχο:

- να ενθαρρύνει τις ανταλλαγές και τη συνεργασία μεταξύ φορέων ή/και ιδιωτών από όλα τα κράτη μέλη και από άλλες χώρες που συμμετέχουν στο πρόγραμμα, καθώς και από τρίτες χώρες,

- να προάγει την ευαισθητοποίηση, τη διάδοση των λογοτεχνικών έργων και τη γνώση της ιστορίας των ευρωπαϊκών λαών, υποστηρίζοντας τη μετάφραση λογοτεχνικών και θεατρικών έργων και έργων αναφοράς,

- να ενθαρρύνει την κινητικότητα και τη συνεχή επιμόρφωση των εργαζομένων στον τομέα του βιβλίου και της ανάγνωσης,

- να προωθεί τα βιβλία και την ανάγνωση, ιδίως στους νέους και σε μειονεκτικά τμήματα της κοινωνίας,

γ) όσον αφορά την πολιτιστική κληρονομιά με ευρωπαϊκή σημασία, που περιλαμβάνει ιδίως την πνευματική και μη, την κινητή και ακίνητη κληρονομιά (μουσεία και συλλογές, βιβλιοθήκες, αρχεία, περιλαμβανομένων και των φωτογραφικών αρχείων, οπτικοακουστικά αρχεία που καλύπτουν πολιτιστικά έργα), την αρχαιολογική και ενάλια κληρονομιά, την αρχιτεκτονική κληρονομιά, το σύνολο των πολιτιστικών χώρων και τοπίων (πολιτιστικά και φυσικά αγαθά), η προσέγγιση αυτή έχει ως στόχο:

- να ενθαρρύνει σχέδια συνεργασίας με στόχο τη διατήρηση και αποκατάσταση της ευρωπαϊκής πολιτιστικής κληρονομιάς,

- να ενθαρρύνει την ανάπτυξη της διεθνούς συνεργασίας μεταξύ φορέων ή/και ιδιωτών, ώστε να συμβάλει στην ανταλλαγή τεχνογνωσίας και στην ανάπτυξη των άριστων πρακτικών για τη διατήρηση και τη διαφύλαξη της πολιτιστικής κληρονομιάς,

- να βελτιώσει την πρόσβαση στην πολιτιστική κληρονομιά με ευρωπαϊκή εμβέλεια και να ενθαρρύνει την ενεργό συμμετοχή του γενικού κοινού, ιδίως των παιδιών, των νέων, των ατόμων που δεν έχουν πρόσβαση στα πολιτιστικά αγαθά και των κατοίκων των αγροτικών ή περιφερειακών περιοχών της Κοινότητας,

- να ενθαρρύνει την κινητικότητα και την κατάρτιση σχετικά με την πολιτιστική κληρονομιά των εργαζομένων στον πολιτιστικό τομέα,

- να ενθαρρύνει τη διεθνή συνεργασία για την ανάπτυξη νέων τεχνολογιών και καινοτομίας στους διάφορους τομείς πολιτιστικής κληρονομιάς καθώς και όσον αφορά τη διατήρηση παραδοσιακών τεχνών και μεθόδων,

- να λαμβάνεται υπόψη η πολιτιστική κληρονομιά και σε άλλες κοινοτικές πολιτικές και προγράμματα,

- να ενθαρρύνει τη συνεργασία με τρίτες χώρες και με τους οικείους διεθνείς οργανισμούς.

II. Οριζόντια προσέγγιση

Η προσέγγιση αυτή έχει ως στόχο να προωθήσει τη συνέργεια και την πολιτιστική δημιουργία, τόσο μέσω της προαγωγής διατομεακών δραστηριοτήτων που αφορούν διάφορους πολιτιστικούς τομείς όσο και μέσω της στήριξης κοινών δραστηριοτήτων με συμμετοχή διαφόρων κοινοτικών προγραμμάτων και πολιτικών (ιδίως των σχετικών με την εκπαίδευση, τη νεολαία, την επαγγελματική εκπαίδευση, την απασχόληση κ.λπ.).

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 28 Μαΐου 1998, η Επιτροπή υπέβαλε στο Ευρωπαϊκό Κοινοβούλιο και στο Συμβούλιο πρόταση απόφασης για τη θέσπιση ενιαίου μέσου χρηματοδότησης και προγραμματισμού για την πολιτιστική συνεργασία (έγγραφο 8348/98 CULTURE 23 CODEC 255 - COM(98) 266 τελικό).

2. Το Ευρωπαϊκό Κοινοβούλιο γνωμοδότησε στις 5 Νοεμβρίου 1998.

3. Η Επιτροπή των Περιφερειών γνωμοδότησε στις 19 Νοεμβρίου 1998.

4. Στις 17 Νοεμβρίου 1998, η Επιτροπή υπέβαλε στο Ευρωπαϊκό Κοινοβούλιο και στο Συμβούλιο τροποποιημένη πρόταση (έγγραφο 13150/98 CULTURE 87 CODEC 630 - COM(98) 673 τελικό).

II. ΣΤΟΧΟΣ ΤΗΣ ΠΡΟΤΑΣΗΣ

Η πρόταση αποσκοπεί, με τη δημιουργία ενός ενιαίου μέσου χρηματοδότησης και προγραμματισμού για την πολιτιστική συνεργασία, να καθορίσει το πλαίσιο της πολιτιστικής δράσης της Κοινότητας για τα έτη 2000 έως 2004.

1. Γενικές παρατηρήσεις

Στην κοινή του θέση, το Συμβούλιο ενέκρινε το ουσιαστικό μέρος της πρότασης της Επιτροπής, επιφέροντας ταυτοχρόνως ορισμένες τροποποιήσεις τις οποίες έκρινε σκόπιμες.

2. Ειδικές παρατηρήσεις

2.1. Μείζονες τροποποιήσεις τις οποίες επέφερε το Συμβούλιο στην πρόταση της Επιτροπής

2.1.1. Στόχοι και προτεραιότητες

Το Συμβούλιο τροποποίησε εν μέρει το πρώτο άρθρο της απόφασης (διάρκεια και στόχοι) προκειμένου να δοθεί σαφέστερα έμφαση στους νέους, στα μη προνομιούχα άτομα και στην πολιτισμική ποικιλομορφία.

Υπογράμμισε επίσης τη σημασία της προώθησης ενός διαπολιτισμικού διαλόγου και μιας αμοιβαίας ανταλλαγής μεταξύ των ευρωπαϊκών και μη ευρωπαϊκών πολιτισμών.

2.1.2. Κατανομή του προϋπολογισμού

Το Συμβούλιο έκρινε αναγκαία την τροποποίηση της πρότασης της Επιτροπής ούτως ώστε να διευκρινιστεί με ενδεικτικό τρόπο η κατανομή του προϋπολογισμού μεταξύ των διαφόρων προβλεπόμενων δράσεων. Ανέφερε δηλαδή ότι επιθυμία του είναι να διατεθούν για τις ειδικές δράσεις, τις ολοκληρωμένες δράσεις, τις ειδικές πολιτιστικές εκδηλώσεις και τις άλλες δαπάνες αντιστοίχως περίπου 40 %, 40 %, 10 % και 10 % του ετήσιου προϋπολογισμού του προγράμματος.

Επιπλέον, έκρινε απαραίτητο τον περιορισμό της κοινοτικής στήριξης στις ειδικές πολιτιστικές εκδηλώσεις (εκτός της πολιτιστικής πρωτεύουσας και του ευρωπαϊκού πολιτιστικού μήνα) διευκρινίζοντας ότι η κοινοτική στήριξη για τα σχέδια αυτά δεν δύναται να είναι, στις περισσότερες περιπτώσεις χαμηλότερη από 150000 ευρώ κατ' έτος και ούτε υψηλότερη από 300000 ευρώ κατ' έτος.

2.1.3. Επιτροπολογία

Το Συμβούλιο έκρινε αναγκαία την αλλαγή του τύπου της επιτροπής που προτείνει η Επιτροπή στο άρθρο 4 (εφαρμογή) σε μια επιτροπή διαχείρισης τύπου IIβ, σύμφωνα με την τυπολογία της απόφασης "Επιτροπολογία" της 13ης Ιουλίου 1987.

2.2. Τροπολογίες του Ευρωπαϊκού Κοινοβουλίου

2.2.1. Τροπολογίες του Κοινοβουλίου τις οποίες υιοθέτησε η Επιτροπή

Η Επιτροπή υιοθέτησε κατά λέξη, εν μέρει ή ως προς το πνεύμα τους, 14 από τις 27 τροπολογίες του Κοινοβουλίου. Οι τροπολογίες αυτές είναι οι εξής: (αριθ.) 2, 4, 5, 6, 7, 9, 10, 12, 13, 14, 15, 19, 21, 23.

2.2.2. Τροπολογίες του Κοινοβουλίου τις οποίες υιοθέτησε το Συμβούλιο

Το Συμβούλιο δέχθηκε κατά λέξη, εν μέρει ή ως προς το πνεύμα τους, 9 από τις τροπολογίες που πρότεινε το Κοινοβούλιο. Οι τροπολογίες αυτές είναι οι εξής: (αριθ.) 4, 5, 7, 8, 9, 12, 14, 19, 21.

2.2.3. Τροπολογίες του Κοινοβουλίου τις οποίες δεν υιοθέτησε το Συμβούλιο

Το Συμβούλιο δεν δέχθηκε τις ακόλουθες τροπολογίες:

- Τροπολογία 1

Τίτλος της απόφασης

Το Συμβούλιο είναι της γνώμης ότι η έκφραση "πολιτιστική συνεργασία" είναι πιο κατάλληλη από την έκφραση "πολιτιστική πολιτική".

- Τροπολογία 2

Νέο σημείο του αιτιολογικού 1α

Το Συμβούλιο δεν συμμερίζεται την άποψη του Κοινοβουλίου όπως εκφράζεται στην τροπολογία αυτή.

- Τροπολογία 3

Νέο σημείο του αιτιολογικού 1β

Το Συμβούλιο δεν συμμερίζεται την άποψη του Κοινοβουλίου όπως εκφράζεται στην τροπολογία αυτή.

- Τροπολογία 6

Έβδομο σημείο του αιτιολογικού

Το Συμβούλιο κρίνει ότι δεν ενδείκνυται να αναφερθεί η αμοιβαία γνώση των γλωσσών στο σημείο αυτό του αιτιολογικού.

- Τροπολογία 10

Νέο σημείο του αιτιολογικού 13α

Το Συμβούλιο κρίνει ότι τα θέματα που θίγονται από το Κοινοβούλιο στην τροπολογία αυτή υπερβαίνουν το πλαίσιο του παρόντος σχεδίου απόφασης.

- Τροπολογία 11

Δέκατο τέταρτο σημείο του αιτιολογικού

Το Συμβούλιο είναι της γνώμης ότι η έκφραση "πολιτιστική συνεργασία" είναι πιο κατάλληλη από την έκφραση "πολιτιστική πολιτική".

- Τροπολογία 13

Άρθρο 1, νέα παράγραφος στ/α

Το Συμβούλιο κρίνει ότι η πρόσβαση και η συμμετοχή του κοινού εκφράζονται ήδη έμμεσα στις άλλες παραγράφους του άρθρου αυτού.

- Τροπολογία 15

Άρθρο 2

Το Συμβούλιο, ενώ δέχεται εν μέρει την άποψη του Κοινοβουλίου για τη σημασία αντιστοίχως της κάθετης και οριζόντιας προσέγγισης, κρίνει ότι το παράρτημα II της κοινής θέσης εκφράζει σαφέστερα το ζήτημα αυτό.

- Τροπολογία 16

Άρθρο 3

Το Συμβούλιο κρίνει ότι το προτεινόμενο από την Επιτροπή κονδύλι του προϋπολογισμού (167 εκατομμύρια ευρώ) είναι επαρκές.

- Τροπολογίες 17 και 18

Νέο άρθρο 4 και 4α

Το Συμβούλιο κρίνει ότι το άρθρο 4 πρέπει να περιλαμβάνει τις διατάξεις που αφορούν την "επιτροπολογία" και πρέπει να τηρεί την σχετική απόφαση του Συμβουλίου της 13ης Ιουλίου 1987.

- Τροπολογία 20

Άρθρο 6

Το Συμβούλιο κρίνει ότι οι διατάξεις του άρθρου 7 της κοινής θέσης επαρκούν για να εξασφαλισθεί μια ορθή εκτίμηση και καλή παρακολούθηση του προγράμματος "Πολιτισμός 2000".

- Τροπολογία 22

Παράρτημα I (εισαγωγικό μέρος)

Το Συμβούλιο κρίνει ότι το εισαγωγικό μέρος της πρότασης της Επιτροπής πρέπει να διαγραφεί.

- Τροπολογία 23

Παράρτημα I, τμήμα I

Το Συμβούλιο, ενώ δέχεται εν μέρει την άποψη του Κοινοβουλίου για τη σημασία αντιστοίχως της κάθετης και οριζόντιας προσέγγισης, κρίνει ότι το παράρτημα II της κοινής θέσης εκφράζει σαφέστερα το ζήτημα αυτό. Κρίνει επίσης ότι το τμήμα I του παραρτήματος I στην κοινή θέση περιέχει όλες τις απαραίτητες διευκρινίσεις.

- Τροπολογία 24

Παράρτημα I, τμήμα II

Το Συμβούλιο κρίνει ότι το τμήμα I του παραρτήματος I της κοινής θέσης περιέχει αρκετά σημεία της τροπολογίας του Κοινοβουλίου.

- Τροπολογίες 25, 26 και 27

Παράρτημα I, τμήματα III, IV και V

Το Συμβούλιο επιθυμεί τη διατήρηση των διατάξεων των τμημάτων III, IV και V του παραρτήματος I της κοινής θέσης.

III. ΣΥΜΠΕΡΑΣΜΑΤΑ

Το Συμβούλιο κρίνει ότι η κοινή του θέση αποτελεί ένα εξισορροπημένο κείμενο που καθορίζει σαφές πλαίσιο για την πολιτιστική δράση της Κοινότητας κατά τα έτη 2000 έως 2004.